Tesla har åbnet for sine ladere i Sverige og fire andre lande

De dage, hvor Tesla-ejerne havde Supercharger-netværket for sig selv, er talte. Åbningen af netværket for offentligheden tager nemlig fart. Forleden åbnede Tesla for størstedelen af ladenetværk i Norge, i dag kom turen til Sverige – og fire andre lande.

Lige som det er tilfældet i andre lande, hvor laderne er offentligt tilgængelige, er det dog ikke alle stationer, der er åbne for offentligheden. Tesla holder stadig en række af de mest besøgte ladestationer lukkede for andre end Tesla-køretøjer.

Ud over Sverige er der også åbnet for Supercharger-netværket i Belgien, England, Spanien og Østrig. Holland og Frankrig er tidligere blevet åbnet. Danmark er dog stadig en bar plet på kortet, men mon ikke det snart ændrer sig?

Prisen for at lade ved Supercharger-netværket er ikke lav. Svenskerne må betale 7,60 SEK per kilowatt, der fyldes på batteriet. Det svarer til 5,35 kroner. Priserne variererer dog lidt efter tid og sted.

Man kan også tegne et abonnement. For 129 SEK om måneden (91 kroner), reduceres kilowatt-prisen med 2 SEK (1,41 kroner).

Oversogt over offentligt tilgængelige Supercharger-ladere i Skandinavien og det nordlige Europa.

Holder de priser, når der åbnes herhjemme, vil Tesla lægge sig i næsten samme prisleje som Ionity og Clever, der er de p.t. dyreste herhjemme ved ad hoc opladning.

LADEOPERATOR | MAKS. LADEKAPACITET | PRIS PER KWH
Uno-X | 150 kW | 4,50 kr.
Circle K | 150 kW | 4,95 kr.
E.on | 150 kW | 4,95 kr.
Q8 | 150 kW | 4,95 kr.
Shell | 300 kW | 5,00 kr.
Tesla | 250 kW | 5,35 kr.
Ionity | | 6,20 kr.
Clever** | 150-300 kW | 6,50 kr.

** Pris fra 1. juni.
(Priserne tjekket den 21. april 2021)

Oversigten over samtlige Supercharger-ladere – åbne som lukkede – kan findes på Teslas hjemmeside.

Tesla har åbnet for sine ladere i Sverige og fire andre lande