Flere danske Supercharger V3 til Tesla-folket

I løbet af foråret får Tesla-folket mere end 120 nye Supercharger V3 ladepunkter, fordelt på seks ladestationer. Det fortæller Tesla i en pressemeddelelse. Etableringen af en station i Odense er allerede påbegyndt.

Tesla har i skrivende stund 12 Supercharger-stationer herhjemme, samt knapt 200 destinationsopladere på hoteller, restauranter og ved indkøbscentre. De seks nye stationer er en del af Teslas plan om at fordoble antallet af Supercharger-stationer i Danmark i løbet af 2022. En plan, de fortalte om i august sidste år.

Åbner i Odense i løbet af foråret

Stationen i Odense vil få 16 ladepunkter og de vil alle være de nye V3-udgaver, der kan levere en effekt på op til 250 kW. Fra og med nu installerer Tesla udelukkende den nye V3 Supercharging teknologi på alle nye stationer i Danmark og resten af Europa, lover de.

Supercharger V3 stationen i Odense åbner som den første af de nye i løbet af foråret. Den skulle egentlig være åbnet allerede i fjerde kvartal sidste år. Følger Tesla den oprindelige plan, bliver Aarhus, Thisted og Maribo næst i rækken.

Tesla har naturligvis også opdateret sit kort med stationerne. På billedet nedenfor er de eksisterende stationer røde og de planlagte er grå.

Teslas danske netværk har leveret mere end 150 millioner Supercharger kilometer til elbiler siden den første station åbnede i 2014.

Flere danske Supercharger V3 til Tesla-folket